Gunnar Berge
Store norske leksikon,Samfunn,Politikk og offentlig forvaltning,Norsk politikk og offentlig forvaltning,Partier og politikere,Norske politikere,Tidligere politikere
Gunnar Berge er en norsk tidligere embetsmann og politiker for Arbeiderpartiet. Han var stortingsrepresentant, parlamentarisk leder og statsråd i Gro Harlem Brundtlands regjeringer, som finansminister fra 1986 til 1989 og kommunal- og arbeidsminister fra 1992 til 1996. Berge var direktør i Oljedirektoratet fra 1997 til 2007, og leder av Den norske Nobelkomité fra 2000 til 2002.
Gjennom 1980- og 1990-årene var Gunnar Berge en av de mest innflytelsesrike personer i Arbeiderpartiet. Han var i hele Gro Harlem Brundtlands epoke som partileder hennes nære og mest fortrolige medarbeider. I samme tidsrom var han dessuten partiets fremste finanspolitiker.Berge var en tradisjonell sosialdemokrat med en politisk profil som ga seg utslag i pragmatisme, sindighet og moderasjon. Han var ikke visjonær, som Einar Førde og Reiulf Steen, og var derfor heller ingen blendende taler. Berges styrke var fremfor alt viljen til å lytte og lære av fagfolk, særlig fagøkonomer.Som finansminister i siste del av 1980-tallet måtte han tåle sterk kritikk fra deler av fagbevegelsen for ikke å iverksette tiltak som var effektive nok til å motvirke det høye rentenivået. Gunnar Berge innledet sin periode som statsråd i 1986 med å devaluere kronen på grunn av økonomiske krisetendenser med synkende oljepris, samtidig som prisstigningen ellers og arbeidsledigheten steg.Berge er en typisk autodidakt, uten nevneverdig formell utdannelse utover grunnskolen. Han har fagbrev som platearbeider fra AS Rosenberg mek. verksted, hvor han arbeidet fra 1957 til 1966. Fra 1966 til 1997 var han engasjert i fagforeningsvirksomhet og politisk arbeid på heltid.Fra 1966 til 1969 var Berge blant annet sekretær i Rogaland Arbeiderparti, reisesekretær i AUF og studieinstruktør i Arbeidernes Opplysningsforbund. Han var medlem av Stavanger bystyre 1963–1967, og av formannskapet 1965–1967.Berge var valgt stortingsrepresentant for Rogaland Arbeiderparti 1969–1993. Han var parlamentarisk nestleder 1981–1986 og parlamentarisk leder 1990–1992. I finanskomiteen i Stortinget var han leder 1978–1981 og nestleder 1981–1986. Fra 1986 til 1989 var Gunnar Berge finansminister, og fra 1992 til 1996 kommunal- og arbeidsminister.Berge var medlem av sentralstyret i Arbeiderpartiet fra 1981 til 1994, og nestleder 1989-1992.Gunnar Berge ble utnevnt til oljedirektør i 1990, men tiltrådte først i 1997. Han var medlem av Den norske Nobelkomité 1997–2002 og dens leder 2000–2002. Fra 2007 til 2014 var han styreleder i Petoro. Han ble medlem av styret i Helse Vest fra 2008.Gunnar Berge utga i 2011 selvbiografien Til kongen med fagbrev. Les mer i Store norske leksikon Stortinget Arbeiderpartiet Gunnar Berge i Norsk biografisk leksikon